PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/1/1/006	Bratislava 31. január 2007	

Protimonopolný úrad Slovenskej republiky, odbor dohôd obmedzujúcich súťaž, v správnom konaní číslo 0006/OD/2005 začatom dňa 2. februára 2005 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci dohody obmedzujúcej súťaž uzatvorenej medzi podnikateľmi:
•	AA taxi EURO, s.r.o., Vranovská 4, 851 01 Bratislava 5,
•	LADY TWO, s.r.o., Topoľčianska 12, 851 05 Bratislava 5,  
•	Lívia Csonková - QUEEN, Seberíniho 17, 821 03 Bratislava,
•	Peter Fitoš – Dispečerské služby TAXI -TREND, Alstrova 4, 831 06 Bratislava, 
•	EXPRESS TAXI, s.r.o., Kpt. Jána Rašu 3162/7, 841 01 Bratislava,
•	TAXI TAXI, s.r.o., Partizánska 1, 811 03 Bratislava,
•	Nai - TAXI, s.r.o., Polianky 15, 841 01 Bratislava,
•	Delta TAXI, s.r.o., Bajkalská 22, 821 09 Bratislava,

ktorej predmetom malo byť zvýšenie ceny za výkon taxislužby v časti základná sadzba z 20,- Sk na 40,- Sk takto

rozhodol:

podľa § 32 ods. 2 písm. g) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje  z dôvodu, že v konaní nepreukázal, že účastníci konania porušili ustanovenia tohto zákona.
Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), dňa 2. februára 2005 začal správne konanie číslo: 0006/OD/2005 vo veci dohody obmedzujúcej súťaž, v ktorom rozhodnutím č. 2005/KH/1/1/134 zo dňa 22.decembra 2005 rozhodol, že dohoda uzatvorená medzi podnikateľmi:

AA taxi EURO, s.r.o., so sídlom Vranovská 4, 851 01 Bratislava 5,	
Róbert Kučera - Dopravný záchranný  Systém  Prima  Taxi,  so sídlom Rustaveliho 16, 831 06  Bratislava,
LADY TWO, s.r.o., so sídlom Topoľčianska 12, 851 05 Bratislava 5,  
Lívia Csonková - QUEEN, so sídlom Seberíniho 17, 821 03 Bratislava,
Peter Fitoš – Dispečerské služby TAXI -TREND, so sídlom Alstrova 4, 831 06 Bratislava, 
EXPRESS TAXI, s.r.o., so sídlom Záborského 17, 831 03 Bratislava, 

ktorej predmetom bolo zvýšenie základnej sadzby ceny za poskytovanie taxislužby z 20,- Sk na 40,- Sk, je dohodou obmedzujúcou súťaž podľa § 4 ods. 3
písm. a) zákona č. 136/2001 Z.z. o ochrane  hospodárskej súťaže a  o  zmene a    doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá je zakázaná a podľa §  38 ods. 1 zákona im uložil pokutu. 

Dotknutí podnikatelia podali proti rozhodnutiu úradu č. 2005/KH/1/1/134 rozklad, ktorý úrad predložil podľa § 57 ods. 2 zákona č. 71/1967 Zb. o správnom konaní v znení neskorších predpisov odvolaciemu orgánu - Rade úradu.

Rada úradu vo svojom rozhodnutí č. 2006/KH/R/2/047 zo dňa 21. apríla 2006  rozhodla, že zrušuje rozhodnutie úradu č. 2005/KH/1/1/134 zo dňa 22.12.2005 a vec vracia na nové prejednanie a rozhodnutie, nakoľko dospela k záveru, že výrok prvostupňového rozhodnutia nie je preskúmateľný, keďže nie je dostatočne zdôvodnený.

Ďalej Rada úradu dospela k záveru, že je potrebné opätovne preveriť účasť jednotlivých podnikateľov na možnom protiprávnom konaní a ak má úrad za to, že určití podnikatelia nemali byť účastníkmi správneho konania, je potrebné sa s tým vysporiadať formou rozhodnutia.

Úrad v tejto súvislosti listami zo dňa 3. júla 2006 požiadal nasledujúcich podnikateľov, ktorí   boli pôvodnými účastníkmi správneho konania číslo 0006/OD/2005 začatom dňa 2. februára 2005 o zaslanie požadovaných podkladov a informácií:

1.	AA taxi EURO, s.r.o., Vranovská 4, 851 01 Bratislava (ďalej len „AA Taxi EURO, s.r.o.“),
2.	Delta TAXI, s.r.o., Bajkalská 22, 821 09 Bratislava (ďalej len „Delta TAXI, s.r.o.“),
3.	LADY TWO, s.r.o., Topoľčianska 12, 851 05 Bratislava 5 (ďalej len „LADY TWO, s.r.o.“),
4.	Róbert Kučera – Dopravný záchranný Systém Prima Taxi, Rustaveliho  16, 831 06 Bratislava (ďalej len „Róbert Kučera – Dopravný záchranný Systém Prima Taxi“),
5.	Peter Csonka - OMEKA, Ružová dolina 6, 821 08 Bratislava (ďalej len „Peter Csonka - OMEKA“), 
6.	Super Taxi, s.r.o., Vranovská 4, 851 01 Bratislava 5 (ďalej len „Super Taxi, s.r.o.“),
7.	Peter Fitoš – Dispečerské služby TAXI -TREND, Alstrova 4, 831 06 Bratislava (ďalej len „Peter Fitoš – Dispečerské služby TAXI -TREND“), 
8.	EXPRESS TAXI, s.r.o., Záborského 17, 831 03 Bratislava (od 11. októbra 2006 Kpt. Jána Rašu 3162/7, 841 01 Bratislava) (ďalej len „EXPRESS TAXI, s.r.o.“),
9.	TAXI TAXI, s.r.o., Partizánska 1, 811 03 Bratislava (ďalej len „TAXI TAXI, s.r.o.“),  
10.	Nai - TAXI, s.r.o., Polianky 15, 841 01 Bratislava (ďalej len „Nai TAXI, s.r.o.“), 
11.	Lívia Csonková - QUEEN, Seberíniho 17, 821 03 Bratislava (ďalej len „Lívia Csonková - QUEEN“).

Uvedené listy, ako aj zaslané písomné odpovede sú súčasťou spisového materiálu (spis č. II / 1.1 až II / 20).

Úrad v predmetnom správnom konaní využil aj všetky podklady a informácie z rokov 2004 až 2006 použité v rámci prvostupňového i druhostupňového konania. 

I.	Účastníci konania

Podľa § 25 ods. 3  písm. a) zákona účastníkom konania v prípade dohody obmedzujúcej súťaž sú účastníci tejto dohody obmedzujúcej súťaž. Úrad v tomto správnom konaní určil ako účastníkov konania nasledujúcich podnikateľov. 

Podnikateľ AA taxi EURO, s.r.o. je zapísaný v Obchodnom registri Okresného súdu Bratislava I, Oddiel: Sro, Vložka číslo: 23877/B. Predmetom činnosti podnikateľa je, okrem iného, vnútroštátna taxislužba. Je prevádzkovateľom taxislužby AA taxi EURO.

Podnikateľ Delta TAXI, s.r.o. je zapísaný v Obchodnom registri Okresného súdu Bratislava I, Oddiel: Sro, Vložka číslo: 31960/B. Predmetom činnosti podnikateľa je, okrem iného, aj rádiodispečing taxi (sprostredkovanie osobnej a nákladnej dopravy). Je prevádzkovateľom taxislužby Delta Taxi.

Podnikateľ Lady TWO, s.r.o. je zapísaný v Obchodnom registri Okresného súdu Bratislava I, Oddiel: Sro, Vložka číslo: 12836/B. Predmetom činnosti podnikateľa je, okrem iného, aj taxislužba.  Je prevádzkovateľom taxi služby Lady Taxi.

Podnikateľ Róbert Kučera - Dopravný záchranný Systém Prima Taxi je zapísaný v Živnostenskom registri Okresného úradu Bratislava III, sp. č.: Žo – 2001/16786/001, reg. č. 2466/2001. Na základe koncesnej listiny vydanej Okresným úradom Bratislava III, ev. č.: Žo -96/05927/001, reg. č. 3230/96 na vykonávanie osobnej taxislužby prevádzkoval taxislužbu Prima Taxi. 

Podnikateľ Peter Csonka - OMEKA (do 13. 01. 2005 Peter Csonka - MERCI, Seberíniho 17, 821 03 Bratislava II; od 14. 01. 2005 do 13. 07. 2005 Peter Csonka - OMEGA, Ružová dolina 6, 821 08 Bratislava) zapísaný v Živnostenskom registri Obvodného úradu v Bratislave, odbor živnostenského podnikania, č. Žo - 2004/03792/2/JTC, č. živnostenského registra 102-20472. Bol prevádzkovateľom taxislužby. 

Podnikateľ Super Taxi, s.r.o. zapísaný v Obchodnom registri Okresného súdu Bratislava I, Oddiel: Sro, Vložka číslo: 26174/B. Predmetom činnosti podnikateľa bola, okrem iného, aj taxislužba a prenájom rádiostaníc. Bol prevádzkovateľom taxislužby Super Taxi.

Podnikateľ Peter Fitoš - Dispečerské služby TAXI - TREND je zapísaný v Živnostenskom registri Okresného úradu Bratislava III, sp. č.: Žo –98/13237/002, reg. č. 2405/98. Predmetom činnosti podnikateľa je, okrem iného, aj sprostredkovateľská činnosť v obchode a službách. Je prevádzkovateľom taxislužby Trend Taxi. 

Podnikateľ EXPRESS TAXI, s.r.o. je zapísaný v Obchodnom registri Okresného súdu Bratislava I, Oddiel: Sro, Vložka číslo: 27751/B. Predmetom činnosti podnikateľa je, okrem iného, aj sprostredkovateľská činnosť v obchode a službách. Na základe koncesnej listiny vydanej Obvodným úradom v Bratislave, odbor živnostenského podnikania, č. Žo - 2005/01063/2/Z44, č. živnostenského registra 103-20403 je oprávnený na vykonávanie vnútroštátnej taxislužby a prevádzkuje taxislužbu Express Taxi. 

Podnikateľ TAXI TAXI, s.r.o. je zapísaný v Obchodnom registri Okresného súdu Bratislava I, Oddiel: Sro, Vložka číslo: 31960/B. Predmetom činnosti podnikateľa je, okrem iného, aj rádiodispečing taxi (sprostredkovanie osobnej a nákladnej dopravy). Je prevádzkovateľom   taxislužby Taxi Taxi.

Podnikateľ Nai – TAXI je zapísaný v Obchodnom registri Okresného súdu Bratislava I, Oddiel: Sro, Vložka číslo: 16546/B. Predmetom činnosti podnikateľa je, okrem iného, aj taxislužba.  Je prevádzkovateľom   taxislužby Nai - Taxi.

Podnikateľ Lívia Csonková - QUEEN (od 02. 09. 2004 do 07. 02. 2005 Lívia Csonková – MERCI, so sídlom Seberíniho 17, 821 03 Bratislava II) je zapísaný v  Živnostenskom registri č. 102 – 14416 Obvodného úradu v Bratislave, odboru živnostenského podnikania, podľa ktorého predmetom podnikania je aj vnútroštátna taxislužba. Vnútroštátnu taxislužbu vykonával na základe koncesnej listiny č. Žo – 2004/08537/2/Z22a Obvodného úradu v Bratislave, odboru živnostenského podnikania do 12.septembra 2005.

Všetci vyššie uvedení podnikatelia sú právnickými, resp. fyzickými osobami, ktorých činnosti a konania súvisia s hospodárskou súťažou a preto sú podnikateľmi podľa § 3 ods. 2 zákona.

	Úrad na základe podkladov získaných v priebehu správneho konania dospel k záveru, že nasledujúci podnikatelia nie sú účastníkmi predmetného správneho konania. 

Všetci spoločníci podnikateľa Super Taxi, s.r.o. dňa 27. 03. 2006 predali spoločnosť Super Taxi s.r.o. (previedli obchodné podiely, koncesnú listinu na vykonávanie osobnej taxislužby) fyzickej osobe Stanislav Královič, č. d. 356, 919 24 Križovany, ktorý dňom 28. 03. 2006 zmenil v Obchodnom registri obchodné meno spoločnosti na TONA s.r.o., sídlo spoločnosti na č. d. 356, 919 24  Križovany a s tým súvisiace údaje povinné pre zápis v Obchodnom registri. Podnikateľ Super Taxi s.r.o. zanikol bez právneho nástupcu. Na základe tejto skutočnosti úrad dospel k záveru, že podnikateľ Super Taxi s.r.o. nie je účastníkom predmetného správneho konania.

Podnikateľ Peter Csonka – OMEKA dňa 30. 08. 2006 ukončil svoju činnosť v plnom rozsahu, zrušil živnostenské podnikanie a zanikol bez právneho nástupcu. Na základe tejto skutočnosti úrad dospel k záveru, že podnikateľ Peter Csonka – OMEKA nie je účastníkom predmetného správneho konania.

Podnikateľovi Róbert Kučera – Dopravný záchranný Systém Prima Taxi dňom 05. 05. 2006 zaniklo oprávnenie na vnútroštátnu taxislužbu, ukončil svoju činnosť, v plnom rozsahu zrušil živnostenské podnikanie ku dňu 30.06.2006 a zanikol bez právneho nástupcu. Na základe tejto skutočnosti úrad dospel k záveru, že podnikateľ Róbert Kučera – Dopravný záchranný Systém Prima Taxi nie je účastníkom predmetného správneho konania.

II.	Dohoda obmedzujúca súťaž

Úrad v tomto správnom konaní skúmal, či došlo k uzatvoreniu dohody obmedzujúcej súťaž týkajúcej sa zvýšenia základnej sadzby za poskytovanie taxislužby z 20,- Sk na 40,- Sk. K dohode malo dôjsť dňa 09. 11. 2004 v Bratislave, v kaviarni na Košickej ulici (spis II/17, II/19 a spis R 134 č. 37) na stretnutí viacerých bratislavských prevádzkovateľov taxislužby.

Pre agentúru SITA, ktorá o tomto stretnutí a jeho obsahu informovala v dvoch agentúrnych správach (spis R 134, č. 69.1 a 69.2), to uviedol aj podnikateľ Róbert Kučera - Dopravný záchranný Systém Prima Taxi, s tým, že sa jednalo o prevádzkovateľov taxislužby, ktorí neboli združení v CECH taxi Bratislava. 

Úrad sa zameral na posúdenie, či predmetná dohoda je dohodou obmedzujúcou súťaž, t.j., či obsahuje dojednania, ktoré sú podľa § 4 zákona zakázané. 

Pri posudzovaní predmetnej dohody úrad vychádzal z toho, že podľa § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. 

Dohodou podnikateľov na účely tohto zákona podľa § 4 ods. 2 písm. a) zákona je každý ústny alebo písomný súhlasný prejav vôle jej účastníkov, ako aj iný súhlasný prejav vôle vyvodený z ich konania.

Podľa § 4 ods. 3 zákona je zakázaná najmä dohoda obmedzujúca súťaž, ktorá obsahuje
a) priame alebo nepriame určenie cien tovaru alebo iných obchodných podmienok,
b) záväzok obmedzenia alebo kontroly výroby, odbytu, technického rozvoja alebo investícií,
c) rozdelenie trhu alebo zdrojov zásobovania,
d) záväzok účastníkov dohody, že voči jednotlivým podnikateľom budú pri zhodnom alebo porovnateľnom plnení uplatňovať rozdielne podmienky, ktorými sú alebo môžu byť títo podnikatelia znevýhodňovaní v súťaži,
e) podmienenie uzatvárania zmlúv tak, aby zmluvné strany prijali ďalšie záväzky, ktoré povahou alebo podľa obchodných zvyklostí nesúvisia s predmetom týchto zmlúv, alebo
f) znaky koluzívneho správania, v ktorého dôsledku podnikatelia koordinujú svoje správanie, najmä v procese verejného obstarávania.

III. 	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad na základe zhodnotenia  zistených skutočností vo veci posudzovanej dohody ako tovarový relevantný trh vymedzil  trh poskytovania vnútroštátnej osobnej taxislužby, nakoľko na tomto trhu malo dôjsť k uplatňovaniu dohodnutých zvýšených cien.

Ako priestorový relevantný trh úrad vymedzil územie mesta Bratislavy, keďže sa jedná o územie, na ktorom sú súťažné podmienky poskytovania vnútroštátnej osobnej taxislužby také homogénne, že toto územie môže byť odčlenené od ostatných území s odlišnými súťažnými podmienkami. Všetci účastníci správneho konania, prevádzkovatelia vnútroštátnej osobnej taxislužby, zabezpečujú taxislužbu predovšetkým na území mesta Bratislava.

Z časového hľadiska sa úrad zameral na obdobie od 09. 11. 2004, keď malo dôjsť k uzatvoreniu protisúťažnej dohody, do súčasnosti.

IV.	Skutočnosti zistené úradom v rámci správneho konania

	i. Situácia na trhu vnútroštátnej osobnej taxislužby

Vnútroštátna osobná taxislužba v meste Bratislava  je organizovaná do dvoch sektorov. 

Jeden sektor sú taxikári organizovaní v CECH Taxi Bratislava, ktorý združuje cca 1100 taxikárov a 10 rádiodispečingov (dispečerské služby). CECH Taxi Bratislava organizuje pre svojich členov školenia a skúšky, poskytuje stanovištia a legislatívne  zázemie, pričom členstvo nie je podmienené napojením taxikára na niektorý rádiodispečing. 

Druhý sektor tvoria rádiodispečingy (12) a taxikári (cca 1400), ktorí nie sú organizovaní v CECH Taxi Bratislava a vykonávajú taxislužbu, rovnako ako rádiodispečingy a taxikári združení v CECH Taxi Bratislava, na základe registrácie v Obchodnom, resp. Živnostenskom registri a koncesnej listiny na vykonávanie vnútroštátnej taxislužby.

Rádiodispečing je organizačná zložka fyzickej alebo právnickej osoby vykonávajúcej na základe koncesie taxislužbu. Pre taxikárov, ktorí sú buď v zamestnaneckom pomere voči fyzickej alebo právnickej osobe vykonávajúcej taxislužbu alebo samostatne zárobkovo činné osoby vykonávajúce taxislužbu na základe živnosti, zabezpečuje prenájom rádiostaníc, taxametrov, rádiové spojenie a zadávanie objednávok a stanovištia. Každý rádiodispečing stanovuje pre svojich zmluvných taxikárov za poskytovanie taxislužby svoje vlastné a jednotné taxy, ktoré sú viditeľne umiestnené na vozidle.

Taxikári sú fyzické osoby registrované v Živnostenskom registri a vykonávajúce vnútroštátnu taxislužbu na základe koncesnej listiny. Prevažná väčšina z nich pracuje ako samostatne zárobkovo činná osoba. Časť z nich uzatvára zmluvu s rádiodispečingom, ktorý im poskytne za mesačný paušál vysielačku, ociachovaný taxameter a využívanie prenajatých stanovíšť. Mnohí jazdia ako tzv. „voľní“ taxikári bez zmluvného napojenia na niektorý rádiodispečing.

Platný zákon o regulácii cien povoľuje taxislužbám voľnú cenotvorbu. Magistrát mesta Bratislava na základe Všeobecne záväzného nariadenia č. 14/2004 zo dňa 16. decembra 2004 stanovil výšku nájomného za stanovištia. 

ii. Tvorba ceny za taxislužbu 

Konečná cena za poskytnutie taxislužby sa skladá z viacerých položiek. Medzi základné položky, ktoré používajú všetky firmy, patria: základná sadzba, sadzba za odjazdené kilometre a sadzba za čakanie. Okrem týchto položiek sa používajú aj rôzne príplatky (nočné, za batožinu, za prevoz zvieraťa, klimatizácia, kombi a pod.). Nakoľko položky cenníka, ani ceny v taxislužbe nestanovuje žiaden právny predpis, je výlučne vecou každého subjektu podnikajúceho v taxislužbe, aké služby si spoplatní a na základe akých faktorov si stanoví ceny. V Bratislave je zaužívané, že sadzba za jeden kilometer je iná pri telefonickom objednaní si služby a iná, ak si zákazník zoberie taxík na stanovišti alebo si ho zastaví na ceste. 

Cena za výkon taxislužby je závislá od ceny auta, nákladov na údržbu auta, cestnej dane, poistenia, spotreby a ceny PHM, poplatkov za energie, poplatkov za mobilný telefón a pevnú linku, poplatkov za stanovištia, nákladov na metrológiu taxametrov, bankových poplatkov, mzdy vodičov a ďalších prevádzkových nákladov.

Väčšina taxislužieb v Bratislave má nasledovné položky, z ktorých sa vypočíta celková cena za výkon taxislužby: 

- základná sadzba (nazývaná aj nástupné, príjazdné, prístavné) - rozdelená často podľa tarifných pásiem (podľa lokality cieľovej stanice), 

- príplatok za špeciálne vybavenie vozidla pri telefonickom objednávaní na žiadosť 
	klienta,

- sadzba za kilometer rozdelená:
- v meste,
	- mimo mesta,
	- mimo SR,
	- na telefónnu objednávku v meste,
	- zastavenie na znamenie, resp. nástup na stanovišti

-   sadzba za čakanie. 

Základná sadzba je paušálny poplatok, ktorý zahŕňa úkony potrebné vykonať mimo jazdy, ako otvoriť zákazníkovi dvere, pomôcť mu nastúpiť a vystúpiť, naložiť a vyložiť batožinu, atď. 

Výška základnej sadzby bola dlhodobo rovnaká u všetkých subjektov, nakoľko ide o rovnaké úkony. Avšak i tu došlo v priebehu času ku zmene a dnes sú základné sadzby rôzne. Možno konštatovať, že každá taxislužba si oceňuje svoje služby podľa vlastného uváženia. Jednotlivé taxislužby majú vlastné cenníky s presným počtom a presne uvedenými tarifnými pásmami s určenými výškami základnej sadzby, podľa miesta pristavenia vozidla. 

Základná sadzba často zahŕňa rôzne príplatky za konkrétne služby, ktoré nemôže poskytovať každé auto, ako napr. klimatizácia, kombi, mini-van, van, a pod. 

Pre ilustráciu uvádzame základné sadzby účastníkov správneho konania v súčasnosti:

- LADY Taxi: 	nástupné: 	40,- Sk, pri kombi + 20,-Sk,
- Nai -TAXI:		nástupné: 	40,- Sk (na stanovišti, zastavenie na znamenie),
20,- Sk (na telefonickú objednávku),
príjazdné:	podľa pásiem, 40,-, 60,-, 90,- Sk, 
kombi:	60,-Sk.
- Delta TAXI: 	základná sadzba: 40,- Sk, 
- AA taxi EURO:	nástupné / príjazdné: 40,-; 60,-; 90,- Sk (tarify podľa lokality),
- Prima Taxi:		prístavné (príjazdné): 20,-; 40,-; 60,-;90,- Sk (tarify podľa lokality),
- TAXI TAXI:		základná sadzba: 20,- Sk,
			tarifné pásma: 50,-; 80,-; 100,- Sk (podľa lokality),
- EXPRESS TAXI:	nástupné: 20,- Sk,
			prístavné: 50,- Sk; 70,- Sk; 90,- Sk (podľa lokalít),
			vozidlo na vlastnú žiadosť zákazníka: 60,- Sk,
- TAXI - TREND: 	nástupné: 40,- Sk; 50,- Sk; 80,- Sk; 100,- Sk (podľa lokality),
- QUEEN Taxi:	základná sadzba (nástupné/prístavné): 25,- Sk

Sadzba za odjazdené km zohľadňuje v prvom rade priame náklady na prevádzku auta (obstarávacia cena auta, PHM, údržba a opravy, poistenie a pod.), režijné náklady (poplatky za stanovištia, poplatky za dispečerské služby) a osobné náklady (mzdu - príjem podnikateľa, odvody, dane). Výška sadzby je závislá na množstve odjazdených km, na percente obsadených, t.j. zaplatených kilometrov, na cene auta, atď. V závislosti od uvedených faktorov je potom možné - a taxislužby to aj využívajú - stanoviť iné sadzby pre kilometer odjazdený v meste a pre kilometer odjazdený mimo mesta, pre kilometer odjazdený na telefonickú objednávku (často až o 50 % nižšia oproti sadzbe pri nastúpení na stanovišti alebo pri zastavení na znamenie). Výška tejto sadzby sa v súčasnosti pohybuje u poskytovateľov taxislužby od 10,90 Sk do 17,00 Sk za jeden kilometer u nižšej sadzby, od 19,- Sk do 28,- Sk u vyššej.

Sadzba za čakanie. Jedná sa o spoplatnenie času, ktorý plynie počas výkonu taxislužby zákazníkovi, keď vozidlo nie je v plynulom pohybe, t.j. státie a posúvanie sa na križovatke, na semaforoch alebo pri cestnej zápche, čakanie na zákazníka v mieste cieľovej stanice. Je taktiež rozdielna medzi poskytovateľmi taxislužby (od 3,50 Sk do 8,00 Sk za 1 minútu).

Všetky tri zložky sú účtované v jednej sume nerozdelene. Mnohí poskytovatelia taxislužby zdôrazňujú, že majú nízke sadzby za kilometer, ale často majú značne vyššiu základnú sadzbu a sadzbu za čakanie, takže výsledná cena za taxislužbu môže byť vyššia, ako by tomu nasvedčovala nízka sadzba kilometrovného. 

iii.	Dohoda poskytovateľov taxislužby o zmene základnej sadzby za výkon taxislužby

Podľa informácie jedného z účastníkov správneho konania k stretnutiu, na ktorom malo dôjsť k dohode o zvýšení základnej sadzby za poskytovanie taxislužby došlo dňa 9. novembra 2004. Úrad požiadal účastníkov správneho konania o informácie, či sa na predmetnom stretnutí zúčastnili a čo sa na stretnutí prerokovávalo. Zároveň úrad zisťoval vývoj výšky základnej sadzby jednotlivých taxislužieb v tomto období. Účastníci konania predložili úradu nasledujúce vyjadrenia.

LADY TWO, s.r.o.: nezúčastnili sa nikdy žiadnych podobných stretnutí.

Nai -TAXI, s.r.o.: nezúčastnili sa tohto ani podobného stretnutia.

Delta TAXI, s.r.o.: nezúčastnili sa na stretnutí a požiadali agentúru SITA o opravu vydanej správy, táto sa im síce ospravedlnila, ale opravu nevydala (spis R 134, č.15).

AA taxi EURO, s.r.o.: v časovom období od 01. 11. 2004 do 11. 11. 2004 sa konatelia spoločnosti nezúčastnili žiadneho stretnutia bratislavských prevádzkovateľov taxislužby, tak ako je to uvedené v tlačovej správe SITA z 09. 11. a 10. 11. 2004.

Róbert Kučera – Dopravný záchranný Systém Prima Taxi: také stretnutie sa síce konalo, ale nie je pravda, že sa na ňom majitelia 
taxislužieb dohodli o rovnakom postupe a zvýšení ceny nástupného na rovnakú 
sadzbu, ako aj o rovnakom postupe a zvýšení ceny za jeden kilometer. Z tlačovej 
správy SITA z 09. 11.a 10. 11. 2004 vyplýva, že sa len malo konať. 

TAXI TAXI, s.r.o.: stretnutia bratislavských prevádzkovateľov taxislužby sa zúčastnil majiteľ firmy dňa 09. 11. 2004. Nakoľko tam bolo asi 10 - 12 ľudí, ktorých nepoznal, keďže boli v tom čase novou taxislužbou, majiteľ sa asi po 10 minútach vzdialil a nezúčastnil sa ďalšieho jednania.

EXPRESS TAXI, s.r.o.: Stretnutie prevádzkovateľov taxislužieb sa konalo v kaviarni na Košickej ulici. Nakoľko to bolo neformálne stretnutie pri káve, nikto ho neviedol. 
Predmetom stretnutia bolo zlepšiť podmienky pre vodičov. Ktoré taxislužby sa 
zúčastnili a presný dátum si už presne nepamätajú.

Lívia Csonková - QUEEN: Stretnutie sa konalo 9. novembra 2004 a po dohode medzi majiteľmi viacerých taxislužieb sa dňa 10. 11. 2004 zvýšila cena prístavného z 20,- Sk na 40,- Sk. 

K zmenám úrovne sadzieb za taxislužbu poskytli jednotliví účastníci správneho konania nasledujúce informácie.

LADY Taxi: zvýšenie položky nástupné od 09. 11. 2004 z 20,- Sk na 40,- Sk v dôsledku 
	nárastu cien vstupných nákladov - hlavne PHM, poplatkov za stanovištia, 
	poistenia motorových vozidiel. 

Nai -TAXI: od 11. 11. 2004 zvýšenie sadzby I. z 23,- Sk na 30,- Sk (kilometrovné pri 
	nastúpení na stanovišti alebo pri zastavení na znamenie) a sadzby za čakanie 
	z 5,20 Sk na 8,- Sk, dôvodom bolo zvyšovanie vstupných nákladov,
od 01. 01. 2005 zvýšenie nástupného z 20,- na 40,- Sk z dôvodu zvýšenia cien prenájmu platených parkovacích miest, cien PHM, celkových nákladov na prevádzku.

Delta TAXI: od 22. 04. 2005 zvýšenie základnej sadzby z 20,- Sk na 40,- Sk a sadzby za čakanie z 5,- Sk na 6,- Sk z dôvodu nárastu vstupov (PHM, poplatky za stanovištia, ap.).

AA taxi EURO: l v období do 20. 09. 2005 preradili niektoré lokality z tarifného pásma 90,- Sk do tarifného pásma 40,- Sk, od 21.9.2005 zrušili tarifné pásmo 20,- Sk.

Prima Taxi: od 01. 03. 2005 zmenilíi 2.sadzbu (kilometrovné pri telefonickej objednávke 
	v meste) z 12,- Sk na 12,90 Sk, sadzbu za čakanie zo 4,- Sk na 5,- Sk, zrušil 
	3. sadzbu (mimo mesta, 36,- Sk/km). Zmeny boli v dôsledku nárastu vstupov .

TAXI TAXI: nemenili sadzby

EXPRESS TAXI:	od 09. 11. 2004 menili 
- sadzbu nástupné z 20,- Sk na 40,- Sk z dôvodu vysokého počtu pomerne 
častého výjazdu taxíkov na veľmi krátke trasy (do jedného kilometra ),
- sadzbu mesto - mimomesto, pri nastúpení na stanovišti alebo zastavení na 
znamenie z 24,- Sk na 26,- Sk z dôvodu poklesu využívania taxíkov v tejto kategórii pri súčasnom skracovaní prejazdenej vzdialenosti, zmenu realizovali na základe rokovania vedenia spoločnosti s taxikármi,
- čakanie 1 minúta zo  6,- Sk na 7,- Sk,	
Od 07. 11. 2005 menili
- sadzbu nástupné zo 40,- Sk na 20,- Sk  z dôvodu neefektívnosti predchádzajúcej zmeny 
- sadzbu mesto - mimomesto pri nastúpení na stanovišti alebo zastavení na 
znamenie z 26,- Sk na 28,- Sk z dôvodu poklesu využívania 
taxíkov v tejto kategórii pri súčasnom skracovaní prejazdenej vzdialenosti,

QUEEN Taxi: od 10. 11. 2004 menili prístavné z 20,- Sk na 40,- Sk v dôsledku tlaku 
	taxikárov a aj po dohode medzi majiteľmi viacerých taxislužieb. Vzhľadom na 
	prudký vzostup cien PHM v tej dobe sa toto riešenie javilo ako opodstatnené 
	a zároveň najšetrnejšie voči zákazníkovi. 
Od 07.02.2005 znížili prístavné zo 40,- Sk na 25,- Sk z dôvodu neúnosnosti 
	predchádzajúceho zvýšenia.

V.	Závery úradu

Z oboch tlačových správ agentúry SITA, ako aj z niektorých podkladov a informácií získaných od účastníkov správneho konania vyplýva, že k stretnutiu bratislavských prevádzkovateľov taxislužieb prišlo dňa 9. novembra 2004, i to, že sa na ňom riešili problémy vykonávania taxislužby. Úrad však v priebehu správneho konania  nezískal také dôkazy, ktoré by bez pochybnosti preukázali obsah predmetného stretnutia, t.j. riešenie cenovej problematiky, ako aj účasť jednotlivých taxislužieb uvedených v agentúrnych správach SITA na protisúťažnej dohode. Agentúrne správy SITA neboli autorizované citovaným podnikateľom Róbert Kučera – Dopravný záchranný Systém Prima Taxi, zo strany agentúry SITA nebol vyhotovený oficiálny prepis vyjadrení podnikateľa Róbert Kučera – Dopravný záchranný systém Prima Taxi pre agentúru a z predmetného stretnutia neexistuje žiaden písomný záznam.

Z podkladov a informácií získaných v priebehu správneho konania vyplynulo, že niektoré taxislužby, ktoré boli uvedené v agentúrnych správach SITA, ku dňu stretnutia alebo deň – dva po ňom zvyšovali ceny základnej sadzby v položke nástupné / príjazdné / prístavné. Úradu sa však v správnom konaní nepodarilo preukázať, že šlo o zvyšovanie v dôsledku dohody na predmetnom stretnutí dňa 9. novembra 2004, aj keď mnohé skutočnosti tomu nasvedčovali:
-  zmena rovnakej sadzby za poskytovanie taxislužby u viacerých taxislužieb,
-  stanovenie rovnakej výšky tejto sadzby, 
- rovnaký termín zvyšovania sadzby u viacerých taxislužieb v nadväznosti na termín   konania predmetného stretnutia,
- vyjadrenia podnikateľa Róbert Kučera – Dopravný záchranný systém Prima Taxi
   pre agentúru SITA, 
- informácia  podnikateľa TRIAS Online, s.r.o., že  mu konateľ  jedného z účastníkov
   správneho konania dňa 09. 11. 2004 vo večerných hodinách telefonicky oznámil  zmenu nástupného / prístavného z 20,- Sk na 40,- Sk od 10.11.2004 s tým, že takto sa dohodlo 11 taxislužieb.

Na základe vyššie uvedených skutočností dospel úrad k záveru, že v správnom konaní nepreukázal, že účastníci správneho konania uzatvorili dohodu obmedzujúcu súťaž, a preto správne konanie číslo 0006/OD/2005 zastavuje podľa § 32 ods. 2 písm. g) zákona.

Úrad listami č. 4830/1-8/PMÚ SR/2005 zo dňa 18. decembra 2006 vyzval v zmysle § 33 zákona všetkých účastníkov konania, aby sa pred vydaním rozhodnutia ústne alebo písomne vyjadrili k podkladu rozhodnutia a k spôsobu jeho zistenia a prípadne navrhli jeho doplnenie. Účastníci správneho konania sa v stanovenej lehote k záverom úradu nevyjadrili.

	Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Ján Šufliarsky
                                                riaditeľ odboru dohôd obmedzujúcich súťaže

Rozhodnutie sa doručí:

AA taxi EURO, s.r.o., Vranovská 4, 851 01 Bratislava 5,					

LADY TWO, s.r.o., Topoľčianska 12, 851 05 Bratislava 5,    				

Peter Fitoš - Dispečerské služby TAXI -TREND, Alstrova 4, 831 06 Bratislava

EXPRESS TAXI, s.r.o., Kpt. Jána Rašu 3162/7, 841 01 Bratislava,

Lívia Csonková - QUEEN, Seberíniho 17, 821 03 Bratislava, 
adresa na doručenie: QUEEN LM, spol. s r.o., Prievozská 18, 824 51 Bratislava,

TAXI TAXI, s.r.o., Partizánska 1, 811 03 Bratislava,

Nai - TAXI, s.r.o., Polianky 15, 841 01 Bratislava,

Delta TAXI, s.r.o., Bajkalská 22, 821 09 Bratislava